
 
REPUBLIKA E SHQIPËRISË
KUVENDI



P R O J E K T L I G J


Nr. _______, datë ____________


PËR 

SHPALLJEN E MORATORIUMIT TË GJUETISË NË REPUBLIKËN 
E SHQIPËRISË

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë

V E N D O S I:

Neni 1
Qëllimi

Për përmirësimin e gjendjes së llojeve të faunës së egër, objekt gjuetie, ndalohet ushtrimi i gjuetisë në të gjithë territorin e Republikës së Shqipërisë, që nga data e hyrjes së fuqi të këtij ligji. 

Neni 2
                    	Pezullimi i lejeve të gjuetisë dhe kontratave

1. Lejet e lëshuara të gjuetisë si dhe përdorimi i zonave të gjuetisë, të dhëna për këtë qëllim nëpërmjet ofertës publike, bazuar në ligjin nr.10253,                    datë 11.3.2010, “Për gjuetinë”, të ndryshuar, pezullohen.

2. Kontratat për mbarështimin e faunës së egër janë të vlefshme, por në zonat e mbarështimit të faunës së egër nuk mund të ushtrohet gjuetia deri në afatin e zbatimit të këtij ligji. 

Neni 3
Afati i zbatimit

Afati i zbatimit të këtij ligji është dy vjet nga data e hyrjes në fuqi të tij.


Neni 4
Sanksionet

1. Shkeljet e këtij ligji, kur nuk përbëjnë vepër penale, përbëjnë kundërvajtje administrative dhe kundërvajtësi dënohet me gjobë në masën 800 000 (tetëqind mijë) deri në 1 000 000 (një milionë) lekë dhe me konfiskim të armës së gjahut e mjeteve të tjera të gjuetisë.

2. Shqyrtimi i kundërvajtjes, vendimi i dënimit dhe ankimimi kundër tij bëhen në përputhje me ligjin nr.10235, datë 11.3.2010, “Për gjuetinë”, të ndryshuar.


Neni 5
Institucionet përgjegjëse për zbatimin e ligjit

Ngarkohen ministri i Mjedisit, ministri i Punëve të Brendshme, ministri i Financave dhe ministri i Shtetit për Çështjet Vendore për zbatimin e këtij ligji.


Ky ligj hyn në fuqi pas botimit në “Fletoren zyrtare”.

